РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/46-24

14. мај 2024. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 13. МАЈА 2024. ГОДИНЕ

Седница је почела у 10,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жика Гојковић, Драган Јовановић, Дејан Булатовић, Ивана Стаматовић, Радослав Милојичић, Милија Милетић, Дијана Радовић, Јожеф Тобиаш, Душан Никезић, Слободан Илић и Зоран Сандић.

Седници су присуствовали заменици чланова Одбора Драган Јонић (заменик Горана Петковића), др Борислав Антонијевић (заменик проф. др Бранимира Несторовића) и Ненад Милојичић (заменик Мирослава Алексића).

Седници није присуствовала др Ана Орег, нити њен заменик.

Седници су присуствовали представници Министарства пољопривреде, шумарства и водопривреде: др Александар Мартиновић, министар, Ненад Катанић, помоћник министра Сектора пољопривредне политике, Милица Неђић, помоћник министра Сектора за правне и нормативне послове, Александар Богићевић, помоћник министра Сектора за рурални развој, Небојша Милосављевић, директор Управе за заштиту биља, Драгослав Милутиновић и Бојан Живковић,, помоћници директора Управе за аграрна плаћања, Љиљана Дудуковић и Ненад Терзић, Сектор пољопривредне политике, Маја Николић и Љиљана Ивањац, Управа за ветерину.

 Одбор је већином гласова (12 за, 3 уздржана) усвојио следећи:

 Д н е в н и р е д

1. Стање у пољопривреди, шумарству и водопривреди после првог квартала 2024. године са посебним освртом на сетву и сточарство;
2. Одлука о образовању Пододбора за развијање и бригу узгоја раса ситних животиња (голубови, кунићи, украсна живина и остале врсте украсних животиња);
3. Одлука о образовању Пододбора за праћење стања у пољопривреди у маргиналним-неразвијеним подручјима Републике Србије.

Председник Одбора је предложио спајање расправе од прве до треће тачке дневног реда седнице Одбора. Одбор је већином гласова ( 11 за, 1 против, 2 уздржана) прихватио овај предлог.

Прва до трећа тачка дневног реда - Стање у пољопривреди, шумарству и водопривреди после првог квартала 2024. године са посебним освртом на сетву и сточарство; Одлука о образовању Пододбора за развијање и бригу узгоја раса ситних животиња (голубови, кунићи, украсна живина и остале врсте украсних животиња); Одлука о образовању Пододбора за праћење стања у пољопривреди у маргиналним-неразвијеним подручјима Републике Србије.

Александар Богићевић, помоћник министра Сектора за рурални развој, је рекао да је Стратегија пољопривреде и руралног развоја у изради и завршена је ex post анализа. Такође постоји и Правилник о одређивању подручја са отежаним условима рада у пољопривреди који прописује три критеријума по којима неко подручје може да добије статус подручја са отежаним условима рада у пољопривреди. Износ средстава за локалне програме за пољопривреду за 115 локалних самоуправа премашује 2,5 милијарде динара. Потребно је повећати инвестиције у сточарство, посебно у изградњу објеката и фарми.

Ненад Катанић, помоћник министра Сектора пољопривредне политике, је рекао да број говеда показује дугорочан тренд смањења, уз повећање продуктивности по грлу. Број свиња такође има тренд пада, а разлог треба тражити у вишегодишњој изолацији тржишта због постојања класичне куге свиња и афричке куге свиња. Број оваца је стабилан због значајних мера подршке по грлу у оквиру директних плаћања. У пчеларству по броју кошница имамо најизраженији раст, а утицали су подстицаји по кошници и други видови подршке у овој производњи. Зимски период је био доста неповољан, са малом количином падавина и топлом зимом. По доступним подацима, озима пшеница је посејана на 538.000 ha, јечам на 95.000 ha, уљана репица на 39.000 ha. Када су у питању јаре културе, кукуруз је посејан на 900.000 ha, шећерна репа на 40.000 ha, сунцокрет на 230.000 ha и соја на 188.000 ha. Према извештајима саветодавних служби, озими усеви су у фазама оплодње и формирања зрна, а јари усеви у фази пораста. Такође, у току су мере неге и сузбијања корова и болести код биљних култура.

Др Александар Мартиновић, министар, је рекао да ће министарство да се потруди да у овом мандату има много бољу сарадњу са ресорним Одбором. Министар је обавестио присутне да је Управа царина најавила враћање приоритета за производе који су и раније били у режиму приоритета, пре свега за лако кварљиву робу. Ребаланс буџета се припрема и у њему су предвиђене веће субвенције за сточарство. Министар је рекао да ће се наставити са интегралним развојем целокупне територије Републике Србије, како бисмо обезбедили адекватне услове за живот на селу. Буџет за пољопривреду из године у годину се повећава, и наставиће се са таквом тенденцијом раста. Потребно је омогућити сезонске интервенције на тржишту када су цене ниске и које објективно угрожавају рнтабилност производње одређених производа. Приоритет министарства остаје сточарство, заштита домаћих произвођача и едукација пољопривредних произвођача како би наша пољопривредна производња постала још конкурентнија.

У дискусији су учествовали народни посланици: Маријан Ристичевић, Милија Милетић, Дејан Булатовић, Драган Јонић, Верољуб Матић, Душан Никезић, Слободан Илић, Драган Јовановић, Радослав Милојичић, Зоран Сандић, Жика Гојковић и др Борислав Антонијевић.

 Одбор је већином гласова (13 за, 2 уздржано) донео следећи:

 З а к љ у ч а к

 I

Одбор препоручује да министарство треба да води пољопривредну политику у којој ће наша пољопривредна производња да буде намењена нашој прерађивачкој индустрији што директно, што кроз развој сточарства, прераде и сточарских производа.

 II

Да се исплате заостали дугови и да се обезбеде кроз ребаланс средства за испуњење обавеза које су договорене у разговорима председника владе и министарства и пољопривредних произвођача и средства за обнову сточарства.

 III

Да се еАграр оплемени и усклади са потребама и могућностима за комуникацију са пољопривредним произвођачима.

 IV

Да се обезбеде средства у подстицајима за сезонске интервенције у пољопривредној производњи ради очувања доходоване сигурности у пољопривредним газдинствима.

Дејан Булатовић је предложио да Одбор образује Пододбор за развијање и бригу узгоја раса ситних животиња.

Одбор је већином гласова (12 за, 3 уздржана) донео Одлуку о образовању Пододбора за развијање и бригу узгоја раса ситних животиња.

Милија Милетић је предложио да Одбор образује Пододбор за праћење стања у пољопривреди у маргиналним подручјима са отежаним условима рада у Републици Србији.

Одбор је већином гласова (13 за, 2 уздржана) донео Одлуку о образовању Пододбора за праћење стања у пољопривреди у маргиналним подручјима са отежаним условима рада у Републици Србији.

Пошто других питања и предлога није било, седница је закључена у 12,50часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

 ЗАМЕНИК СЕКРЕТАРА ПРЕДСЕДНИК

 Данка Јевтовић Маријан Ристичевић